Author: gabriela.stupkova
Last saved by: julius.visniar
Company: UGKK BA

Predkladacia správa 

Správa o zabezpečení úloh katastrálnymi úradmi a správami katastra sa predkladá v zmysle Plánu práce vlády SR na rok 2007.
Cieľom predloženého materiálu je informovať o zabezpečení úloh katastrálnymi úradmi a správami katastra a poukázať na  nárast požiadaviek na kataster nehnuteľností a na nedostatočné personálne, finančné a technické zabezpečenie činnosti katastrálnych  úradov a správ katastra.
Katastrálne úrady a správy katastra sú miestnymi orgánmi štátnej správy na úseku katastra, ktoré sú začlenené do pôsobnosti Úradu geodézie, kartografie a katastra Slovenskej republiky. Katastrálne úrady a správy katastra plnia úlohy, ktoré vyplývajú zo zákona NR SR č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov, zo zákona NR SR č. 215/1995 Z. z. o geodézii a kartografii v znení zákona č. 423/2003 Z. z., zo zákona NR SR č. 180/1995 Z. z. o niektorých opatreniach na usporiadanie vlastníctva k pozemkom a zo zákona NR SR č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov, ako aj z ďalších právnych predpisov. Medzi najdôležitejšie úlohy, ktoré sú spoločensky najviac sledované patrí rozhodovanie o návrhu na vklad práva do katastra nehnuteľností, zápis verejných listín a iných listín, rozhodovanie o opravách chýb v katastrálnom operáte a úlohy súvisiace s usporiadaním pozemkového vlastníctva.
Dlhodobé sledovanie vývoja podaní, návrhov a žiadostí preukazuje neustály nárast požiadaviek na výkon orgánov katastra. Dôležitosť zabezpečovania týchto úloh v oblasti usporiadania pozemkového vlastníctva vyplýva i z uznesenia vlády SR č. 970/2005, ktoré ukladá ukončiť obnovu evidencie pozemkov a právnych vzťahov k nim do konca roka 2011. Splnením tejto úlohy bude evidované vlastníctvo všetkých pozemkov na listoch vlastníctva, údaje katastra budú evidované v elektronickej forme, čím sa vytvorí transparentný priestor pre trh s nehnuteľnosťami a zrýchli sa poskytovanie služieb katastra.
Plnenie úloh orgánmi katastra je dlhodobo nedostatočné z dôvodu finančnej, personálnej a technickej poddimenzovanosti. V roku 2002 vláda SR riešila problematiku katastra finančným navýšením štátnych prostriedkov, ktoré sa z dlhodobého hľadiska preukázali ako nesystémové. Riešili iba jednorazové odstránenie sklzu v lehotách vybavovania podaní odmenou za prácu nadčas. Úloha bola splnená, lehoty boli znížené, ale trvalým nárastom podaní a požiadaviek na orgány katastra sa situácia opakuje. Súčasne vývoj informačných technológií si vyžaduje budovanie porovnateľného Informačného systému geodézie, kartografie a katastra s úrovňou krajín EÚ, čo súvisí s vývojom a implementáciou nových technológií v rezorte. Zintenzívnenie procesu usporiadania pozemkového vlastníctva predstavuje i nárast úloh súvisiacich so zostavovaním a preberaním registrov obnovenej evidencie pozemkov a projektov pozemkových úprav do katastra. Zabezpečenie týchto úloh vrátane zvyšovania kvality údajov katastra kontrolnou činnosťou súvisí s technickým vybavením správ katastra a katastrálnych úradov meračskou technikou a motorovými vozidlami z dôvodu ich mobility.
V rámci pripomienkového konania bolo oslovených 15 subjektov, ktoré zaslali celkom  9 pripomienok, z toho 3 boli zásadné. Desať subjektov nemalo k materiálu žiadne pripomienky. Hromadná pripomienka verejnosti k materiálu nebola vznesená. Celkom bolo akceptovaných 5 pripomienok. V rámci rozporového konania bola odstránená 1 zásadná pripomienka, 2 zásadné pripomienky neboli odstránené, ale  boli čiastočne akceptované.
Jednou z čiastočne akceptovaných bola pripomienka Ministerstva financií SR, v ktorej Úrad geodézie, kartografie a katastra SR akceptoval vypustenie bodu B.2. uznesenia uloženého ministrovi financií zvýšiť počet zamestnancov o 122. Úlohu v bode B.1. uloženú ministrovi financií zvýšiť rozpočtové prostriedky kapitoly úradu na rok 2007 o 322 mil. Sk, navrhujeme znížiť na 160 010 tis. Sk za predpokladu dosiahnutia daňových nadpríjmov v roku 2007.
Rovnako sme čiastočne akceptovali  pripomienku Ministerstva financií SR, ktoré žiadalo úhrady záväzkov na prácach registra obnovenej evidencie pozemkov (ROEP) riešiť prostriedkami z rozpočtu Slovenského pozemkového fondu. Ide o použitie finančných prostriedkov určených v bode A.2. uznesenia vlády SR č. 970/2005 aj na financovanie ukončených etáp a prác ROEP v katastrálnych územiach schválených vládou SR v harmonogramoch do roku 2005. Uvedený zámer sme zapracovali do predkladaného návrhu uznesenia vlády SR.
 Materiál obsahuje zdôvodnenie potreby zvýšenia limitu výdavkov v roku 2007 v kapitole Úradu geodézie, kartografie a katastra SR. Na základe vznesených pripomienok Úrad geodézie, kartografie a katastra SR minimalizoval požiadavku na finančné prostriedky v objeme na 160 010 tis. Sk, z toho 81 300 tis. Sk bežné prostriedky a 78 710 tis. Sk kapitálové prostriedky. Ide o nevyhnutnú sumu na zabezpečenie činnosti katastrálnych úradov a správ katastra v roku 2007. Zvýšenie počtu zamestnancov o 85 Úrad geodézie, kartografie a katastra SR uplatní v rámci prípravy rozpočtu verejnej správy na roky 2008 až 2010